REGOLAMENT TAL-KUMMISSJONI (KE) Nru 873/2008
tal-5 ta' Settembru 2008
li jemenda r-Regolament (KE) Nru 712/2007 li jistabbilixxi sejħiet permanenti għal offerti għall-bejgħ mill-ġdid fis-suq Komunitarju taċ-ċereali miżmuma mill-aġenziji ta’ intervent tal-Istati Membri
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b'mod partikulari l-Artikolu 43 flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 712/2007 (2) fetaħ sejħiet permanenti għall-bejgħ mill-ġdid fis-suq Komunitarju taċ-ċereali miżmuma mill-aġenziji ta' intervent tal-Istati Membri. Il-perjodu għat-tressiq tal-offerti għall-aħħar sejħa parzjali jiskadi fil-10 ta' Settembru 2008.
(2)
Bil-għan li r-raħħala tal-bhejjem u l-industrija tal-għalf tal-bhejjem ikollhom provvista żgurata bi prezzijiet kompetittivi għall-ewwel ftit xhur tas-sena tas-suq 2008/2009, jeħtieġ li l-ħażniet ta' intervent miżmuma mill-aġenzija ta' intervent tal-Ungerija, l-unika waħda li għad għandha ħażniet, jissuktaw isiru disponibbli fis-swieq taċ-ċereali, kif ukoll li jkunu speċifikati l-ġranet u d-dati li fihom l-operaturi jistgħu jressqu offerti, skont il-laqgħat ipprogrammati tal-kumitat ta' ġestjoni tal-organizzazzjoni komuni tas-swieq agrikoli.
(3)
Għaldaqstant, jeħtieġ li r-Regolament (KE) Nru 712/2007 jiġi emendat skont dan.
(4)
Il-miżuri pprovduti f’dan ir-Regolament huma skont l-opinjoni tal-kumitat ta’ ġestjoni għall-organizzazzjoni komuni tas-swieq agrikoli,
ADOTTAT DAN IR-REGOLAMENT:
Artikolu 1
Fl-Artikolu 3(1) tar-Regolament (KE) Nru 712/2007, għandu jiżdied is-subparagrafu li ġej:
“Mill-15 ta’ Settembru 2008 'l quddiem, il-perjodu għat-tressiq tal-offerti għas-sejħiet parzjali jintemm fis-13:00 (ħin ta’ Brussell) l-Erbgħa l-24 ta’ Settembru 2008, il-15 ta’ Ottubru 2008, id-29 ta’ Ottubru 2008, it-12 ta’ Novembru 2008, is-26 ta’ Novembru 2008, it-3 ta' Diċembru 2008 u s-17 ta’ Diċembru 2008.”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta’ Settembru 2008.